
MINISTRIA E SHËNDETËSISË DHE MIRËQENIES SOCIALE
AGJENCIA KOMBËTARE E KONTROLLIT TË CANNABIS-IT
DREJTORIA E AUTORIZIMEVE, LEJEVE DHE LICENCAVE

NJOFTIM ZYRTAR PËR KONKURRIM
Për pajisje me licencë për ushtrimin e aktiviteteve të lidhura me prodhimin e cannabis-it për qëllime mjekësore
Shënim: Ky njoftim zyrtar për konkurrim është pjesë përbërëse e paketës së aplikimit, së bashku me kërkesën për licencë, manualin për procedurat e pajisjes me licencë dhe rregulloren e pikëzimit. Asnjë prej këtyre dokumenteve nuk interpretohet i shkëputur nga ligji nr. 61/2023 dhe aktet nënligjore në zbatim të tij. 
* Aplikimi shoqërohet me pagesën e tarifës prej 100000 (një qind mijë) lekë, e pakthyeshme.
1. Baza ligjore
[bookmark: _GoBack]Agjencia Kombëtare e Kontrollit të Cannabis-it, në zbatim të ligjit nr. 61/2023 “Për kontrollin e kultivimit dhe përpunimit të bimës së cannabis-it dhe prodhimit të nënprodukteve të saj për qëllime mjekësore dhe industriale”, si dhe të akteve nënligjore në fuqi për sigurinë, verifikimin e pastërtisë së figurës, gjurmueshmërinë, asgjësimin, tarifat dhe procedurat e licencimit, njofton hapjen e procedurës konkurruese për pajisje me licencë për ushtrimin e aktiviteteve të lidhura me prodhimin e cannabis-it për qëllime mjekësore.
[bookmark: _Hlk228978754]Procedura konkurruese zhvillohet në përputhje me nenet 14, 15, 16, 17, 18 dhe 19 të ligjit nr. 61/2023, me aktet nënligjore në fuqi, me paketën e aplikimit dhe me rregulloren e pikëzimit “Për përcaktimin e rregullave të hollësishme të vlerësimit të përvojës në aktivitetet kryesore, të përvojës profesionale dhe të procedurës së renditjes në rast pikësh të barabarta, në konkurrimin për pajisje me licencë për cannabis-in mjekësor” të miratuar për këtë procedurë.
2. Objekti i procedurës
Objekti i kësaj procedure është përzgjedhja e subjektit që plotëson kushtet dhe kriteret ligjore për pajisje me licencë për një ose disa nga aktivitetet e mëposhtme:
a) kultivimin dhe prodhimin e bimës së cannabis-it për qëllime mjekësore;
b) transportimin e farërave, bimëve, nënprodukteve dhe produkteve të cannabis-it për qëllime mjekësore në territorin e Republikës së Shqipërisë;
c) eksportin e bimëve, nënprodukteve dhe produkteve të cannabis-it për qëllime mjekësore.
Subjekti aplikues duhet të përcaktojë qartë në kërkesën për licencë aktivitetin ose aktivitetet për të cilat kërkon licencë, njësinë/njësitë ku do të ushtrohet veprimtaria dhe, sipas rastit, çdo aktivitet që do të kryhet nga subjekt i tretë i kontraktuar.
3. Afati i aplikimit
Aplikimet paraqiten nga data __.__.2026 deri në datë __.__.2026, brenda orarit zyrtar. 
Dorëzimi fizik dhe ngarkimi elektronik i dokumentacionit duhet të jenë përfunduar brenda të njëjtit afat.
Aplikimet e paraqitura pas afatit të përcaktuar më sipër nuk pranohen për shqyrtim dhe nuk përfshihen në procedurën e vlerësimit.
4. Vendi dhe mënyra e paraqitjes së aplikimit
Aplikimi paraqitet detyrimisht në dy forma, të cilat konsiderohen së bashku si një dosje e vetme aplikimi:
a) fizikisht, pranë Agjencisë Kombëtare të Kontrollit të Cannabis-it, në adresën:
Rruga “Ibrahim Rugova”, Ndërtesa nr. 5, Hyrja 3, Kati 13, 1001, Tiranë;
b) elektronikisht, nëpërmjet faqes zyrtare të Agjencisë: www.nacc.gov.al.

Dosja fizike dhe dosja elektronike duhet të jenë identike në përmbajtje.

Në rast mospërputhjeje ndërmjet dosjes fizike dhe asaj elektronike, Agjencia e dokumenton mospërputhjen dhe e vlerëson atë sipas natyrës së dokumentit, rëndësisë së tij për procedurën dhe parimit të trajtimit të barabartë të aplikantëve. Mospërputhjet që prekin dokumente thelbësore, kushtet kualifikuese ose identifikimin e subjektit/aktivitetit mund të sjellin skualifikim; mospërputhjet jo thelbësore trajtohen sipas parimit të proporcionalitetit dhe barazisë së aplikantëve.
5. Forma e dorëzimit fizik
Dosja fizike dorëzohet në zarf ose kuti të mbyllur, të nënshkruar dhe vulosur nga subjekti aplikues.
Në pjesën e jashtme të zarfit ose kutisë shënohen qartë:
a) emri i subjektit aplikues;
b) NUIS/NIPT;
c) adresa e subjektit;
ç)   personi i kontaktit;
d) numri i telefonit dhe adresa elektronike;
dh) shënimi: “Aplikim për licencë për ushtrimin e aktiviteteve të lidhura me prodhimin e cannabis-it për qëllime mjekësore”.

Në momentin e dorëzimit, punonjësi i Agjencisë kryen vetëm verifikimin paraprak/formal të pranisë së dokumentacionit sipas listës përkatëse dhe pajis dorëzuesin me vërtetimin e dorëzimit, në të cilin pasqyrohen data dhe ora e dorëzimit. Ky vërtetim konfirmon dorëzimin dhe regjistrimin e aplikimit për shqyrtim administrativ, por nuk përbën vlerësim përmbajtësor, kualifikim të subjektit, pranim të vlefshmërisë së dokumentacionit apo miratim të aplikimit.
6. Forma e dorëzimit elektronik
Dokumentacioni elektronik ngarkohet në format PDF, JPG, JPEG ose PNG, me madhësi jo më shumë se 20 MB për dokument, sipas udhëzimeve të publikuara në faqen zyrtare të Agjencisë. Për dokumente voluminoze teknike, materiale vizuale, video ose plane që tejkalojnë kufirin teknik, aplikanti ndjek udhëzimet teknike të publikuara nga Agjencia, duke përfshirë ndarjen në pjesë ose dorëzimin në pajisje USB, kur kjo parashikohet shprehimisht.

Çdo dokument elektronik duhet të jetë i lexueshëm, i plotë dhe i emërtuar sipas kategorisë përkatëse të dokumentacionit. Dokumentet që përmbajnë disa faqe duhet të ngarkohen si një dokument i vetëm PDF, përveç rasteve kur udhëzimet teknike të platformës parashikojnë ndryshe.
Nëse dokumenti është lëshuar elektronikisht nga një institucion publik ose autoritet kompetent, ai duhet të dorëzohet në formatin që mundëson verifikimin e vulës ose nënshkrimit elektronik. Në rast problemi teknik të platformës, aplikanti duhet të dokumentojë pamundësinë teknike dhe të ndjekë udhëzimet alternative të publikuara zyrtarisht nga Agjencia, pa cenuar afatin e aplikimit dhe parimin e trajtimit të barabartë.
7. Gjuha e dokumentacionit
Dokumentacioni paraqitet në gjuhën shqipe.
Dokumentet e lëshuara nga autoritete të huaja paraqiten të apostiluara ose të legalizuara, sipas rastit, të përkthyera në gjuhën shqipe nga përkthyes zyrtar/i licencuar dhe të noterizuara, në përputhje me legjislacionin në fuqi dhe marrëveshjet ndërkombëtare të zbatueshme.
Kur autoriteti i huaj nuk lëshon dokument me emërtim identik me dokumentin e kërkuar në paketën e aplikimit, pranohen dokumente ekuivalente, me kusht që ato të provojnë të njëjtin fakt juridik, të jenë të verifikueshme dhe të mundësojnë konfirmim nga autoriteti lëshues ose autoriteti kompetent. Dokumentet e paverifikueshme ose të paqarta mund të mos pranohen si provë e përmbushjes së kushtit përkatës.

8. Dokumentacioni i kërkuar
Subjekti aplikues paraqet kërkesën për licencë dhe të gjithë dokumentacionin e kërkuar në përputhje me ligjin nr. 61/2023, aktet nënligjore në zbatim të tij dhe paketën e aplikimit. Mosparaqitja e dokumentacionit të kërkuar, paraqitja e tij në mënyrë të pjesshme ose mospërmbushja e kërkesave dokumentare e substanciale përbën shkak për skualifikim.
Tabela nr. 1 - Dokumentacioni i subjektit aplikues
	Nr.
	Dokumenti

	1. 
	Kërkesë për licencë

	2. 
	Mandati i arkëtimit të pagesës së tarifës së aplikimit

	3. 
	Të dhënat e njësisë: koordinatat dhe marrëdhënia juridike me tokën

	4. 
	Plani i zhvillimit të biznesit 

	5. 
	Planvendosja e ambienteve brenda njësisë

	6. 
	Plani i sigurisë

	7. 
	Deklaratë noteriale

	8. 
	Certifikatë e regjistrimit në QKB

	9. 
	Ekstrakt historik i subjektit juridik; akti i themelimit dhe statuti; lista e pronarëve përfitues (nëse ka)

	10. 
	Certifikata e Sigurisë Industriale (CSI)

	11. 
	Dokument që vërteton kapital të shoqërisë jo më të vogël se 100 000 000 (njëqind milionë) lekë

	12. 
	Vërtetim nga organi përmbarues që  provon se subjekti nuk është në ekzekutim të detyrueshëm për detyrime pasurore të pashlyera

	13. 
	Vërtetim që provon se subjekti, ortakët ose aksionarët nuk janë në procedurë falimentimi

	14. 
	Pasqyrat financiare të subjektit dhe aksionarëve të tij për 3 vitet e fundit

	15. 
	Dokumente që vërtetojnë përvojën jo më pak se 3 vjet në aktivitetet kryesore, si: prodhimi, kultivimi dhe qarkullimi i bimës së cannabis-it për qëllime mjekësore

	16. 
	Dokument që vërteton ushtrimin e veprimtarisë së prodhimit në një nga vendet e Organizatës për Bashkëpunim Ekonomik dhe Zhvillim, për të paktën 5 vjet

	17. 
	Dokumentacion që vërteton zotërimin e praktikave të mira të prodhimit, sipas standardeve EU-GMP ose FDA/cGMP gjatë historikut të aktivitetit, për të paktën 3 vjet

	18. 
	Vërtetim nga organet tatimore, për shlyerjen e detyrimeve tatimore si nga subjekti, ashtu edhe nga çdo subjekt juridik në rast bashkimi shoqërish

	19. 
	Rregullore e brendshme e funksionimit të aktivitetit





Tabela nr. 2 - Dokumentacioni i kërkuar për pastërtinë e figurës
	
Nr.
	Dokumenti

	1.
	Jetëshkrim

	[bookmark: _Hlk230953066]2.
	Vetëdeklarime 
për dhënien e pëlqimit për mbledhjen, përpunimin dhe trajtimin e të dhënave personale, si dhe për kryerjen e procedurave të verifikimit të pastërtisë së figurës (aneksi nr.1);
mbi gjendjen gjyqësore (aneksi nr.2);
për konfliktin e interesit (aneksi nr.4 ose aneksi nr.4/1);
për masat disiplinore (aneksi nr.5 dhe aneksi nr.5/1 plotësohet nga pronarët/ortakët/aksionarët, anëtarët e organeve drejtuese, administratorët, drejtuesit teknikë1)
aneksi nr. 5/2 plotësohet nga punonjësit që kryejnë proceset bazike të punës);
mbi gjendjen gjyqësore (aneksi nr.6).                        

	
	

	
	

	3.
	Vërtetim nga Struktura e Posaçme kundër Korrupsionit dhe Krimit të Organizuar që vërteton se, nuk është në hetim në fushën e narkotikëve, në fushën e pastrimit të parave, të financimit të terrorizmit apo të armëve të shkatërrimit në masë, për pjesëmarrje në grup të strukturuar kriminal apo krim të organizuar

	4.
	Fotokopje e kartës së identitetit ose pasaportës

	5.
	Certifikatë e gjendjes familjare dhe personale

	6.
	Vërtetim nga Instituti i Mjekësisë Ligjore (IML), që nuk është përdorues droge2

	7.
	Certifikatë e gjendjes gjyqësore

	8.
	Vërtetim nga organi gjyqësor që provon se aplikanti nuk është në gjykim për ndonjë vepër penale

	9.
	Vërtetim nga prokuroria që vërteton se aplikanti nuk është në ndjekje penale

	10.
	Fotokopje e librezës së punës

	11.
	Fotokopje e noterizuar e diplomës së arsimit të lartë

	12.
	Vërtetim i gjendjes shëndetësore

	13.
	Çdo dokument tjetër vërtetues i kualifikimeve, trajnimeve ose vlerësimeve pozitive të cituara në jetëshkrim


Shënime:
 1 Për periudhat e punësimit në një shtet të huaj, paraqitet një letër reference nga punëdhënësit e shtatë viteve të fundit
2 Ky dokument kërkohet për personat fizikë të angazhuar në funksione operacionale, teknike, drejtuese ose sigurie, sipas udhëzimit përkatës. Për kategoritë e tjera, dokumenti kërkohet vetëm kur është i nevojshëm, i zbatueshëm dhe proporcional me funksionin konkret të personit në subjekt. 
3 Për pronarët, ortakët, aksionarët, anëtarët e organeve drejtuese, administratorët, drejtuesit teknikë apo punonjësit që janë shtetas të huaj me rezidencë jashtë vendit, të cilët, për arsye objektive, e kanë të pamundur kryerjen e testit sipas specifikimeve të mësipërme, testimi mund të kryhet në shtetin e tyre të rezidencës, në një institucion homolog me Institutin e Mjekësisë Ligjore, sipas orientimeve të strukturës përgjegjëse për sigurinë e personelit në bashkëpunim me Institutin e Mjekësisë Ligjore.
9. Vendi, data dhe ora e shqyrtimit të dokumentacionit
Fillimi i shqyrtimit/verifikimit administrativ të dokumentacionit do të kryhet pranë Agjencisë Kombëtare të Kontrollit të Cannabis-it, në datë __/__/2026, ora 10:00, ose sipas kalendarit procedural të miratuar dhe të publikuar nga Agjencia. Shqyrtimi i plotë përmbajtësor kryhet sipas volumit të aplikimeve, afateve ligjore dhe procedurave të brendshme të Komisionit të Licencave.
10. Kualifikimi dhe skualifikimi
Subjektet që kalojnë verifikimin formal të pranisë së dokumentacionit i nënshtrohen verifikimit të kushteve kualifikuese dhe vlerësimit përmbajtësor. Plotësia formale e dosjes nuk nënkupton automatikisht përmbushje të kushteve ligjore/nënligjore.

Subjekti skualifikohet nëse dokumentacioni i paraqitur mungon, është i paplotë, është i paverifikueshëm ose nuk provon plotësimin e një ose më shumë kushteve ligjore dhe nënligjore të detyrueshme. Skualifikimi dokumentohet me arsyetim të qartë, duke identifikuar kushtin e paplotësuar, dokumentacionin e paraqitur ose të munguar dhe pasojën procedurale përkatëse.
11. Vlerësimi dhe pikëzimi
Në pikëzim përfshihen vetëm subjektet që përmbushin kushtet ligjore dhe nënligjore të kualifikimit. Komisioni i Licencave kryen vlerësimin dhe pikëzimin sipas rregullores së pikëzimit, e cila publikohet si pjesë e paketës së aplikimit.
12. Renditja dhe publikimi
Pas përfundimit të vlerësimit, Komisioni i Licencave harton listën përfundimtare të renditjes së subjekteve të kualifikuara. Renditja bëhet sipas pikëve të marra në përputhje me rregulloren e pikëzimit. Rezultatet e vlerësimit publikohen në faqen zyrtare të Agjencisë.
13. E drejta e ankimit
Subjektet e listuara kanë të drejtë të paraqesin ankim pranë ministrit përgjegjës për shëndetësinë brenda 10 ditëve nga data e publikimit/njoftimit të rezultateve të vlerësimit, sipas mënyrës së përcaktuar në paketën e aplikimit. Ankimi paraqitet me shkrim, i arsyetuar dhe i shoqëruar me dokumentacionin mbështetës.
14. Garancia bankare
Pas përfundimit të fazës së ankimit dhe vetëm pas njoftimit zyrtar individual nga Agjencia, subjekti i renditur fitues depoziton garancinë bankare në masën 10% të vlerës së investimit, brenda afatit 30-ditor nga data e njoftimit. Mosdepozitimi brenda afatit trajtohet sipas ligjit dhe akteve nënligjore në fuqi.
15. Propozimi për dhënien e licencës
Pas depozitimit të garancisë bankare brenda afatit të përcaktuar, Agjencia përgatit dhe paraqet propozimin për dhënien e licencës pranë ministrit përgjegjës për shëndetësinë. Licenca nuk fitohet automatikisht nga renditja ose nga depozitimi i garancisë bankare, por miratohet me aktin përkatës të ministrit përgjegjës, sipas ligjit.
16. Hierarkia e aplikimit
Për qëllime interpretimi dhe zbatimi të procedurës, dokumentet e paketës lexohen në këtë rend: 1) ligji nr. 61/2023; 2) aktet nënligjore në zbatim të tij; 3) njoftimi zyrtar për konkurrim; 4) kërkesa për licencë; 5) manuali për procedurat e pajisjes me licencë; 6) rregullorja e pikëzimit dhe anekset përkatëse.

Në rast mospërputhjeje ndërmjet dokumenteve të paketës së aplikimit, prevalojnë ligji nr. 61/2023 dhe aktet nënligjore në zbatim të tij. Njoftimi zyrtar për konkurrim prevalon mbi shpalljen/njoftimin informues publik. Kërkesa për licencë, manuali për procedurat e pajisjes me licencë dhe rregullorja e pikëzimit zbatohen vetëm në masën që janë në përputhje me ligjin, aktet nënligjore dhe njoftimin zyrtar për konkurrim.

Subjektet e interesuara mund të paraqesin pyetje për sqarime lidhur me procedurën brenda datës së përcaktuar në faqen zyrtare të Agjencisë, në adresën elektronike: info@nacc.gov.al. Pyetjet dhe përgjigjet që kanë rëndësi të përgjithshme për procedurën publikohen në faqen zyrtare të Agjencisë, duke ruajtur anonimatin, me qëllim garantimin e transparencës dhe trajtimit të barabartë të aplikantëve.

